SKUPNA TURA BELI POTOK 11.6. 2006
Glede prijav na turo bi se dalo napisati zanimivo študijo, zato tu le na kratko: Odziv tečajnikov je diferencialen, saj je pri njih od začetka zanimanje in št. prijav izjemno, (skočna funkcija) po določenem času jih je pa upada, tečajnikov je vedno manj, medtem ko je pri alpinistih ravno obratno. Njihov odziv je integralen, od začetka tura nikogar ne zanima, tečajniki ostajajo, proti koncu, pa se napaka stacionarnega stanja (št. tečajnikov brez vodje naveze) praktično izniči, tako da lahko odziv opišemo z integralnim. V času, ko se obe spremenljivki medsebojno usklajujeta prihaja do velikih nihanj, zato bi za natanjčnejši popis potrebovali še kakšen koeficient. Za čas prenihanja je zančilen tudi večji promet ponudnikov mobilne telefonije.   
Ture se je na koncu udeležilo 31 osebkov, in sicer 13 tečajnikov: Črt Završnik, Rozman Tadeja, Nina Bernard, Aleš Kavčič, Jaka Rovan, Peter Juvan, Luka Snoj, Viktor Pilko, Benjamin Brvar, Polona Terdič, Tina Leskovšek, Sabina Lodnart, in Matevž Dular. Alpinistov in starejših pripravnikov, ki so bili vodje navez je bilo 9 in sicer: Edi Bulić, Janez Toni, Gašper Rak, Iztok Rutar, Matej Rozman – Stanič, Matic Standeker, Samo Kristan, Marko Bekeš, Primož Buh (AO Črnuče) in Andrej Vrbec.  Z nami je bilo pa še 8 pripravnikov (obeh vrst), ki so prišli delati družbo v koči in gužvo po stenah: Maja Grgič, Nasta Roblek (AO Škofja Loka), Tina Mele (AO Kamnik), Nevenka Predalič, Alenka Omejc, Marinka Kosmač, Primož Karlo-Brko in Borko Vrečko. Z nami pa je bil tudi Kladnik Gregor zaradi poškodbe roke samo kot pešadija.  
Glede na snežne razmere je od vseh možnih lokacij za turo na koncu ostala le dolina Belega potoka, pa še tu se je zdelo, da smo bolj v drugi polovici aprila kot pa sedi junija. 

 Spali smo v in ob neoskrbovani koči Brunner, kjer je nekdo letos naredil dobro delo (in verjetno tudi dober golaž) ko je kočo 'očistil' nadležnih polhov. Družbo so nam delali še Železničarji, ki so prav tako imeli skupno turo in štiri Čehinje. Poznala se je odsotnost Debelija, tako da ni bilo 'veselega večera' .  

Kljub velikemu številu navez in vedno-prisotnemu črednemu nagonu ali željo plezati le omejeno število najlepših smeri, smo se le enakomerno razporedili po okoliških stenah. V pravem stilu (uri) za velike stene sta začeli navezi Buh-Leskovšek, ki sta se podali najprej v Južni kamin (III, -IV; 150m) v Lepi glavi, kjer sta sicer spustila tisti del po katerem smer nosi ime, nadaljevala pa sta po Ditrttissimi (IV, V-; 200m) v Visoki Polici. Bulić-Završnik-Tadeja pa so se zapodili v smer Via Piccini-Rossi (V+, 250m) v Mali Lojtrci.  Južni kamin brez kamina in Direttissimo je nato splezala še naveza Matiček-Brvar. Na veter v Severni raz (IV+/III,IV; 280m) Visoke Bele Špice so se podali Brko-Borko in Gašper-Nasta-Kavčič. Bekeš-Tina-Sabina in Juvan-Rovan-Rutar pa smo  plezali po nekoliko krajši smeri prvih plezalcev raza Klug- Stagl (III, 200m).  Izognili smo se obuvanju plezalk, dobili pa smo sneg po policah v spodnjem delu SZ stene.   V Mali Lojtrci, najbolj sončni steni so plezali še Samo-Polona in Alenka-Marinka,  oboji smer Bulfoni-D'Eredita (IV+,III; 250m). Za razliko od navez iz Lepe Glave so oni imeli kamin popolnoma suh. Po običajni smeri sestopa pa se je na Lojtrco povzpel Kladnik. 
Ostale naveze so plezale v Visoki Polici in sicer: Vrbec-Nevenka-Dular, in Janez-Maja-Nina so bili v Direttissimi, Stanič-Snoj-Pilko pa v Desni direttissimi (IV+; 200m).   
Poizkus napisat neki za nakonc (docela subjektivno mnenje): Tečajniki so se seznanili s plezanjem več-raztežajnih smeri na najboljši možni lokaciji, ki jo nudijo Julijske alpe in tudi v najboljši možni kvaliteti skale. Spoznali so kako zgledajo dostopi po drobljivem svetu in sestopi s pomočjo vrvi. Verjetno je bil kdo razočaran, ker je plezal za njegove sposobnosti prelahke smeri. Dobro, ne da se mi več nakladat. Za zaključek pa še nekaj:

·  od prejšnjih šol tečajnikom: meli ste celo leto cajt nabrat vzpone in tudi poznate dovolj ljudi na odseku, da se zmenite za nabrat manjkajoče vzpone, a lih na skupno turo, ko že tko manjka ljudi bi pršli to delat 
· Mlajšim pripravnikom, ki se (nočejo) osamosvojiti: če se ne boste zdej, se ne boste nikoli, se boste zmeri šlepali. Beli potok je (bil že ta vikend) idealna lokacija za to.  Če nimate psihe,  za jo pridobiti so hribovske dvojke in trojke, ne pa 6b v plezališčih. 

·  glede jutranjega dretja, če ustanete ob petih zginte plezat, ne pa se dret 2 uri medtem ko 30 ljudi še spi ali bolje poizkuša spat. 
Upam, da ste se meli fajn, zgornje ni mišljeno nič osebnega je pač problematika odseka, čeprav ste me točno določeni osebki navdihnili za zgornje tri alineje; vodja ture Iztok Rutar.

